*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Ιουλίου 1983

που επιτρέπει προσωρινά σε ορισμένα Κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου, όσον αφορά τα φυτά του Pinus L. καταγωγής Ιαπωνίας

(83/355/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα Κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 81/7/ΕΟΚ (2), και ιδίως το άρθρο 14 παράγραφος 3,

τα αιτήματα που υπέβαλαν τα ενδιαφερόμενα Κράτη μέλη,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, τα φυτά του Pinus L., με εξαίρεση τους καρπούς και τους σπόρους προς σπορά που δεν κατάγονται από ευρωπαϊκές χώρες, δεν είναι καταρχήν δυνατόν να εισάγονται σε κανένα Κράτος μέλος·

ότι, εντούτοις, το άρθρο 14 παράγραφος 3 της προαναφερόμενης οδηγίας επιτρέπει παρεκκλίσεις από αυτόν τον κανόνα, στην περίπτωση που είναι αποδεδειγμένο ότι δεν υπάρχει κίνδυνος διάδοσης επιβλαβών οργανισμών·

ότι ορισμένα Κράτη μέλη ενδιαφέρονται να εισάγουν ορισμένα φυτά του Pinus, καταγωγής Ιαπωνίας, ιδίως του τύπου «bonzai»·

ότι η Επιτροπή έχει διαπιστώσει ότι βάσει των πληροφοριών που προς το παρόν διαθέτει, δεν υπάρχει κίνδυνος διάδοσης επιβλαβών οργανισμών, εφόσον πληρούνται ορισμένοι ειδικοί τεχνικοί όροι·

ότι, ως εκ τούτου, πρέπει να επιτρέπεται στα ενδιαφερόμενα Κράτη μέλη να προβλέπουν παρεκκλίσεις όσον αφορά ορισμένα φυτά του Pinus, με την προϋπόθεση ότι πληρούνται οι εν λόγω ειδικοί τεχνικοί όροι· ότι, εντούτοις, αυτή η άδεια πρέπει να δίδεται προσωρινά μόνο, με την επιφύλαξη αναθεώρησής της υπό το φως της εμπειρίας που αναμένεται να αποκτηθεί·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στο Βέλγιο, στη Δανία, στην Ομοσπονδιακή Δημοκρατία της Γερμανίας, στην Ελλάδα, στη Γαλλία, στην Ιταλία, στο Λουξεμβούργο, στις Κάτω Χώρες και στο Ηνωμένο Βασίλειο να προβλέπουν, σύμφωνα με τους όρους που αναφέρονται στην παράγραφο 2, παρεκκλίσεις από το άρθρο 4 παράγραφος 1 της οδηγίας 77/93/ΕΟΚ, όσον αφορά το παράρτημα ΙΙΙ.Α.1, για τα φυτά του Pinus L., εκτός από τους καρπούς και τους σπόρους προς σπορά, καταγωγής Ιαπωνίας.

2. Για τους σκοπούς της παραγράφου 1, πληρούνται οι ακόλουθοι όροι:

α) τα φυτά είναι πεύκα του είδους «Pinus Parviflora» (Pinus Pentaphylla).

Δεν υπερβαίνουν τις ποσότητες που έχουν καθοριστεί από το Κράτος μέλος που πραγματοποιεί την εισαγωγή, λαμβάνοντας υπόψη τις υπάρχουσες εγκαταστάσεις για την απομόνωση.

β) Τα φυτά έχουν αναπτυχθεί και έχει δοθεί κατεύθυνση στην ανάπτυξή τους σε επίσημα εγγεγραμμένα φυτώρια τύπου «bonzai», και δεν έχουν συλλεγεί κατευθείαν από φυσικούς οικότοπους.

γ) Τα φυτά

- έχουν αναπτυχθεί, τουλάχιστον κατά τα δύο τελευταία έτη πριν την αποστολή τους, σε περιβάλλον για το οποίο έχει ληφθεί πρόνοια να μην περιέχει επιβλαβείς οργανισμούς,

- δεκατέσσερις ημέρες πριν την αποστολή τους έχουν αποχωρισθεί από το περιβάλλον στο οποίο αναπτύσσονται, αφήνοντας εκείνο που είναι απαραίτητο για τη διατήρησή τους στη ζωή κατά τη μεταφορά,

- μεταφέρονται ή συσκευάζονται σε άσηπτο ή αποστειρωμένο περιβάλλον, και

- είναι απαλλαγμένα από άλλα υπολείμματα φυτών.

δ) Τα φυτά έχουν υποστεί επεξεργασία για να εξασφαλίζεται ο έλεγχος, σε όλα τα στάδια της ανάπτυξής των Homoptera (ομόπτερα) και Lepidoptera (λεπιδόπτερα).

ε) Τα φυτά και το σχετικό περιβάλλον τους, που καλείται στο εξής «υλικό», συνοδεύονται από φυτοϋγειονομικό πιστοποιητικό που εκδίδεται στην Ιαπωνία σύμφωνα με το άρθρο 7 της οδηγίας 77/93/ΕΟΚ, βάσει της εξέτασης που ορίζεται στο άρθρο 6 της εν λόγω οδηγίας σχετικά με τους όρους που θέτει το άρθρο αυτό, και ειδικότερα σχετικά με τη μη μόλυνση από Papillia japonica (παράρτημα Ι Α α 8) και από Cronartium quercuum (παράρτημα Ι Α δ 7), και επιπλέον, σχετικά με τις απαιτήσεις που καθορίζονται στα σημεία β), γ) και δ) σχετικά με τη μόλυνση από:

- Bursaphalencus lignicolus,

- Cercospora pini-densiflorae,

- Coleosporium paederiae,

- Coleosporium phellodendri,

- Dendrolimus spectabilis,

- Peridermium kurilense,

- Thecodiplosis japonensis.

Το πιστοποιητικό αναφέρει:

- ότι πληρούνται οι όροι που καθορίζονται στα σημεία β), γ) και δ),

- ότι διαπιστώθηκε ότι τα φυτά δεν έχουν προσβληθεί ειδικά από τους προαναφερόμενους επιβλαβείς οργανισμούς, και

καθορίζει τις επεξεργασίες που αναφέρονται στο σημείο γ) πρώτη περίπτωση και στο σημείο δ).

στ) Τα φυτά και το υλικό συσκευάζονται σε κλειστά δοχεία που σφραγίζονται επίσημα και φέρουν σήμα το οποίο πρέπει επίσης να τίθεται στο φυτοϋγειονομικό πιστοποιητικό, έτσι ώστε να αναγνωρίζεται το αποστελλόμενο εμπόρευμα.

ζ) Τα φυτά και το υλικό τίθενται επίσημα μετά την εισαγωγή τους και πριν διατεθούν στο εμπόριο, σε απομόνωση, για περίοδο ενεργητικής ανάπτυξης όχι μικρότερη από τρεις μήνες και πρέπει να διαπιστωθεί, κατά την απομόνωση αυτή, ότι δεν έχουν μολυνθεί από επιβλαβείς οργανισμούς, εκτός αν αναγνωρίζεται ότι πρόκειται για οργανισμό που εμφανίζεται στην Κοινότητα και δεν απαριθμείται στην οδηγία 77/93/ΕΟΚ ή στο σημείο ε).

η) Η απομόνωση μετά την εισαγωγή των προϊόντων, που αναφέρεται στο σημείο ζ):

- επιβλέπεται από τον επίσημο οργανισμό προστασίας των φυτών του ενδιαφερόμενου Κράτους μέλους και πραγματοποιείται από επιστημονικά εκπαιδευμένο προσωπικό της οργάνωσης ή από επίσημα εγκεκριμένη ομάδα έρευνας,

- πραγματοποιείται σε επίσημα εγκεκριμένη τοποθεσία εφοδιασμένη με κατάλληλες εγκαταστάσεις όπου είναι δυνατόν να περιέχονται επιβλαβείς οργανισμοί και να γίνεται επεξεργασία του υλικού κατά τρόπο ώστε να εξουδετερώνεται κάθε κίνδυνος διάδοσης επιβλαβών οργανισμών,

- πραγματοποιείται για κάθε φυτό και υλικό,

ι) με οπτική εξέταση κατά την εισαγωγή του και, στη συνέχεια, σε τακτικά διαστήματα, λαμβάνοντας υπόψη το είδος του υλικού και της ανάπτυξής του κατά τη διάρκεια του προγράμματος απομόνωσης, προς επισήμανση επιβλαβών οργανισμών ή συμπτωμάτων που προκαλούνται από επιβλαβή οργανισμό·

ιι) με κατάλληλη ανάλυση κάθε συμπτώματος που παρατηρείται κατά την οπτική εξέταση για να προσδιορίζονται οι επιβλαβείς οργανισμοί που προκαλούν τα συμπτώματα.

θ) Κάθε υλικό που διαπιστώνεται, κατά την απομόνωση που αναφέρεται στο σημείο ζ), ότι έχει προσβληθεί από επιβλαβείς οργανισμούς, όπως αναφέρεται στο ίδιο σημείο, καταστρέφεται αμέσως, εκτός αν έχει χορηγηθεί ειδική άδεια για επίσημη επιστημονική έρευνα.

ι) Τα Κράτη μέλη γνωστοποιούν στην Επιτροπή και στα άλλα Κράτη μέλη οποιαδήποτε μόλυνση από επιβλαβείς οργανισμούς, όπως αναφέρεται στο σημείο ε), η οποία πιστοποιείται κατά την απομόνωση που αναφέρεται στο σημείο ζ).

ια) Πριν την εισαγωγή από χώρα εκτός της Κοινότητας σε Κράτος μέλος, ο εισαγωγέας ή οι αντιπρόσωποί του γνωστοποιούν εγκαίρως την εισαγωγή στην υπεύθυνη αρχή του ενδιαφερόμενου Κράτους μέλους, αναφέροντας:

- τον τύπο του υλικού,

- την ποσότητα,

- την περιοχή ή τις περιοχές καταγωγής στην Ιαπωνία,

- το δηλωμένο σημείο εισόδου,

- τη δηλωμένη ημερομηνία εισαγωγής,

- τον τόπο ή τους τόπους της πρώτης αποθήκευσης μετά την παράδοση του υλικού.

Ενημερώνονται επίσημα, πριν από την εισαγωγή, σχετικά με τους όρους που αναφέρονται στην παράγραφο 2 σημεία α) εως ι).

ιβ) Κάθε υλικό που υποβάλλεται στην απομόνωση που αναφέρεται στο σημείο ζ) σε Κράτος μέλος και διαπιστώνεται, κατά την απομόνωση αυτή, ότι δεν έχει μολυνθεί από επιβλαβείς οργανισμούς όπως αναφέρεται στι ίδιο σημείο, και το οποίο υλικό διατηρείται υπό κατάλληλες συνθήκες, απαλλάσσεται από την απάντηση του σημείου ζ) κατά την εισαγωγή του σε ένα άλλο από τα ενδιαφερόμενα Κράτη μέλη. Εντούτοις, στην περίπτωση αυτή, είναι δυνατόν να εισαχθεί μόνον αν πληρούνται οι ακόλουθες προϋποθέσεις:

- τα απαιτούμενα φυτοϋγειονομικά πιστοποιητικά αναφέρουν τον τόπο και τις ημερομηνίες απομόνωσης, Π αποστέλλονται αντίγραφα αυτών των πιστοποιητικών στον οργανισμό προστασίας των φυτών του αποστέλλοντος Κράτους μέλους, το αργότερο μία εβδομάδα πριν την αποστολή του υλικού,

- το υλικό μέσα στο αποστέλλον Κράτος μέλος, υπόκειται σε όρους τους οποίους είναι δυνατόν να θέτει αυτό το Κράτος μέλος για να επιτυγχάνεται επαρκής φυτοϋγειονομική επίβλεψη, χωρις να επηρεάζεται η μεταφορά του υλικού προς τον τόπο προορισμού.

Άρθρο 2

Τα Κράτη μέλη που απαριθμούνται στο άρθρο 1 παράγραφος 1 ενημερώνουν τα άλλα Κράτη μέλη και την Επιτροπή σχετικά με την εκτέλεση, κατά περίπτωση, της παρούσας απόφασης.

Άρθρο 3

Η άδεια που παρέχεται στο άρθρο 1 λήγει στις 31 Δεκεμβρίου 1985. Ανακαλείται νωρίτερα, αν αποδειχθεί ότι οι όροι που αναφέρονται στο άρθρο 1 παράγραφος 2 δεν επαρκούν για να αποφεύγεται η εισαγωγή επιβλαβών οργανισμών, ή δεν τηρούνται.

Άρθρο 4

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών και στο Ηνωμένο Βασίλειο.

Έγινε στις Βρυξέλλες, στις 6 Ιουλίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 14 της 16. 1. 1981, σ. 23.